               COMISIA EUROPEANĂ
            Bruxelles, 6.2.2017
            COM(2017) 72 final
            2017/0026(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul celei de a șaizecea sesiuni a Comisiei pentru stupefiante cu privire la modificarea tabelelor de substanțe anexate la Convenția unică asupra stupefiantelor din 1961, astfel cum a fost modificată prin Protocolul din 1972, și la Convenția asupra substanțelor psihotrope din 1971

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               Comisia Națiunilor Unite privind stupefiantele (CND - Commission on Narcotic Drugs) modifică periodic tabelele substanțelor care sunt anexate la Convenția unică a Națiunilor Unite (ONU) asupra stupefiantelor din 1961, astfel cum a fost modificată prin Protocolul din 1972, (Convenția ONU din 1961)
                  1
                și la Convenția ONU asupra substanțelor psihotrope din 1971 (Convenția ONU din 1971)
                  2
                pe baza recomandărilor Organizației Mondiale a Sănătății, care este consiliată de Comitetul său de experți privind dependența de droguri.

               Toate statele membre ale UE sunt semnatare ale Convenției ONU din 1961 și ale Convenției ONU din 1971. Uniunea nu este semnatară a convențiilor.

               CND este o comisie a Consiliului Economic și Social al ONU (ECOSOC), iar atribuțiile și competențele acesteia sunt stabilite, între altele, în Convenția ONU din 1961 și în Convenția ONU din 1971. Comisia este constituită din 53 de state membre ale ONU alese de ECOSOC. 12 state membre sunt în prezent membre cu drept de vot ale CND
                  3
               . Uniunea are statut de observator în cadrul CND.

               La 2 decembrie 2016, OMS a recomandat secretarului general al ONU
                  4
                să se adauge zece noi substanțe în tabelele convențiilor. Numai în cazul uneia dintre aceste substanțe, MDMB-CHMICA, a fost deja inițiat procesul pentru a fi supusă unor măsuri de control la nivelul UE. Pe baza unui raport de evaluare a riscurilor elaborat de Observatorul European pentru Droguri și Toxicomanie (EMCDDA) în conformitate cu dispozițiile articolului 6 alineatele (2), (3) și (4) din Decizia 2005/387/JAI a Consiliului privind schimbul de informații, evaluarea riscurilor și controlul noilor substanțe psihoactive
                  5
               , la 31 august 2016, Comisia a prezentat o propunere privind supunerea MDBM-CHMICA la măsuri de control la nivelul Uniunii Europene
                  6
               .

               Modificările aduse tabelelor anexate la Convenția ONU din 1961 și la Convenția ONU din 1971 au efecte directe asupra domeniului de aplicare a dreptului Uniunii în domeniul controlului drogurilor pentru toate statele membre. La articolul 1 din Decizia-cadru 2004/757/JAI a Consiliului din 25 octombrie 2004 de stabilire a dispozițiilor minime privind elementele constitutive ale infracțiunilor și sancțiunile aplicabile în domeniul traficului ilicit de droguri
                  7
                se prevede că, în sensul deciziei-cadru, prin „droguri” se înțelege oricare dintre substanțele reglementate fie de Convenția ONU din 1961, fie de Convenția ONU din 1971. Prin urmare, Decizia-cadru 2004/757/JAI se aplică substanțelor enumerate în tabelele anexate la Convenția ONU din 1961 și la Convenția ONU din 1971. Așadar, orice modificare la tabelele anexate la aceste convenții afectează în mod direct normele comune ale Uniunii Europene și modifică domeniul de aplicare a acestora, în sensul articolului 3 alineatul (2) din TFUE. Acest lucru este valabil indiferent dacă substanța în cauză este deja supusă controlului la nivelul UE în temeiul Deciziei 2005/387/JAI a Consiliului privind schimbul de informații, evaluarea riscurilor și controlul noilor substanțe psihoactive.

               Este necesar ca statele membre să pregătească reuniunea CND la care urmează să se decidă cu privire la adăugarea substanțelor și să convină asupra unei poziții comune în cadrul Consiliului. O asemenea poziție, din cauza limitărilor intrinseci legate de statutul de observator al Uniunii, ar trebui să fie exprimată de statele membre care sunt în prezent membre ale CND, acționând împreună în interesul Uniunii în cadrul CND. Uniunea, care nu este parte la Convenția ONU din 1961 și nici la Convenția ONU din 1971, nu ar urma să voteze în cadrul CND.

               În acest scop, Comisia propune o poziție care să fie adoptată, în numele Uniunii Europene, în cadrul celei de a șaizecea sesiuni a CND prevăzută la Viena în perioada 13-17 martie 2017, cu privire la modificarea tabelelor anexate la Convenția ONU din 1961 și Convenția ONU din 1971.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

                  Temeiul juridic al prezentei propuneri îl constituie articolul 83 alineatul (1) coroborat cu articolul 218 alineatul (9) din Tratatul privind funcționarea Uniunii Europene (TFUE).

                  Articolul 83 alineatul (1) din TFUE identifică traficul ilicit de droguri ca fiind un domeniu al criminalității de o gravitate deosebită de dimensiune transfrontalieră și împuternicește Parlamentul European și Consiliul să stabilească normele minime cu privire la definirea infracțiunilor și a sancțiunilor în domeniul traficului ilicit de droguri.

               Articolul 218 alineatul (9) din TFUE se aplică indiferent dacă Uniunea este membru al organismului sau parte la acordul în cauză. CND este „un organism creat printr-un acord” în sensul acestui articol, dat fiind că este un organism căruia i s-au atribuit sarcini specifice în temeiul Convenției ONU din 1961 și al Convenției ONU din 1971.

               Deciziile de modificare adoptate de CND sunt „acte cu efecte juridice” în sensul articolului 218 alineatul (9) din TFUE. În conformitate cu Convenția ONU din 1961 și cu Convenția ONU din 1971, deciziile CND devin obligatorii în mod automat, cu excepția cazului în care o parte a solicitat ECOSOC revizuirea deciziei în termenul-limită aplicabil
                  8
               . Deciziile ECOSOC în materie sunt definitive. De asemenea, deciziile CND privind includerea de substanțe în tabele au efecte juridice în ordinea juridică a UE în temeiul dreptului UE, respectiv al Deciziei-cadru 2004/757/JAI. Modificările aduse tabelelor anexate la Convenția ONU din 1961 și la Convenția ONU din 1971 au efecte directe asupra domeniului de aplicare a acestui instrument juridic al UE.

                  Geometrie variabilă

                  În conformitate cu articolul 10 alineatul (4) din Protocolul (nr. 36) privind dispozițiile tranzitorii anexat la tratate, Regatul Unit a notificat faptul că nu acceptă acordarea de depline puteri Comisiei și Curții de Justiție în ceea ce privește actele din domeniul cooperării polițienești și al cooperării judiciare în materie penală adoptate înainte de intrarea în vigoare a Tratatului de la Lisabona. În consecință, Decizia-cadru 2004/757/JAI și Decizia 2005/387/JAI a Consiliului au încetat să se aplice Regatului Unit începând cu 1 decembrie 2014
                     9
                  .

                  Având în vedere că deciziile CND privind includerea substanțelor în tabele nu afectează normele comune în domeniul traficului ilicit de droguri care au caracter obligatoriu pentru Regatul Unit, statul membru respectiv nu participă la adoptarea de către Consiliu a unei decizii privind stabilirea poziției care urmează să fie adoptată în numele Uniunii atunci când se adoptă astfel de decizii.

                  •
                        Subsidiaritatea

               Nu se aplică.

                  •
                        Proporționalitatea

                  Propunerea este proporțională și nu depășește ceea ce este necesar pentru atingerea obiectivelor întrucât vizează noile substanțe psihoactive care reprezintă un motiv de îngrijorare pentru Uniune.

               •Alegerea instrumentelor

                  În conformitate cu articolul 218 alineatul (9) din TFUE, este necesară o decizie a Consiliului pentru a stabili poziția care trebuie adoptată în numele Uniunii în cadrul unui organism creat printr-un acord internațional.

               2017/0026 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul celei de a șaizecea sesiuni a Comisiei pentru stupefiante cu privire la modificarea tabelelor de substanțe anexate la Convenția unică asupra stupefiantelor din 1961, astfel cum a fost modificată prin Protocolul din 1972, și la Convenția asupra substanțelor psihotrope din 1971

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 83, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția unică a Organizației Națiunilor Unite (ONU) asupra stupefiantelor din 1961
                  10
               , astfel cum a fost modificată prin Protocolul din 1972
                  11
               , a intrat în vigoare la 8 august 1975.

               (2)În temeiul articolului 3 din Convenția unică a ONU asupra stupefiantelor din 1961, astfel cum a fost modificată prin Protocolul din 1972, Comisia privind stupefiantele poate decide să adauge substanțe în tabelele anexate la convenția respectivă. Aceasta poate introduce modificări ale tabelelor numai în conformitate cu recomandările Organizației Mondiale a Sănătății (OMS), dar poate, de asemenea, să decidă să nu opereze modificările recomandate de OMS.

               (3)Convenția ONU asupra substanțelor psihotrope din 1971 a intrat în vigoare la 16 august 1976.

               (4)În temeiul articolului 2 din Convenția ONU asupra substanțelor psihotrope din 1971, Comisia privind stupefiantele poate decide să adauge substanțe în tabelele anexate la convenția respectivă, pe baza recomandărilor OMS. Aceasta dispune de o vastă putere de apreciere în ceea ce privește luarea în considerare a condițiilor economice, sociale, juridice, administrative și a altor factori, dar nu poate acționa în mod arbitrar.

               (5)Modificările aduse tabelelor anexate la ambele convenții au efecte directe asupra domeniului de aplicare a dreptului Uniunii în domeniul controlului drogurilor pentru toate statele membre. Decizia-cadru 2004/757/JAI a Consiliului
                  12
                se aplică substanțelor enumerate în tabelele anexate la Convenția unică a ONU privind stupefiantele din 1961 și la Convenția ONU asupra substanțelor psihotrope din 1971. Așadar, orice modificare a tabelelor anexate la aceste convenții afectează în mod direct normele comune ale Uniunii și modifică domeniul de aplicare al acestora, în înțelesul articolului 3 alineatul (2) din Tratatul privind funcționarea Uniunii Europene.

               (6)Cu ocazia celei de a șaizecea sesiuni care urmează să se desfășoare în perioada 13-17 martie 2017 la Viena, Comisia privind stupefiantele ar trebui să ia decizii privind adăugarea a zece noi substanțe în tabelele anexate la convenții.

               (7)Uniunea nu este parte la convențiile ONU în cauză. Aceasta are statut de observator în cadrul Comisiei privind stupefiantele, în cadrul căreia, în prezent, 12 state membre sunt membre cu drept de vot. Prin urmare, este necesar ca Consiliul să autorizeze statele membre să exprime poziția Uniunii cu privire la includerea de substanțe în tabelele anexate la Convenția unică privind stupefiantele din 1961, astfel cum a fost modificată prin Protocolul din 1972, și la Convenția asupra substanțelor psihotrope din 1971, deoarece deciziile privind includerea de noi substanțe în tabelele anexate la convenții intră în sfera de competență exclusivă a Uniunii.

               (8)La 2 decembrie 2016, OMS a recomandat secretarului general al ONU să se adauge două noi substanțe în tabelul I anexat la Convenția unică a ONU privind stupefiantele din 1961, astfel cum a fost modificată prin Protocolul din 1972, și opt noi substanțe în tabelul II anexat la Convenția ONU asupra substanțelor psihotrope din 1971.

               (9)Substanța U-47700 [3,4-dicloro-N-(2-dimetilamino-ciclohexil)-N-metil-benzamidă] este, în conformitate cu evaluarea efectuată de Comitetul de experți privind dependența de droguri al OMS, un compus susceptibil să antreneze dependență și efecte nefaste similare celor ale opioidelor controlate cum ar fi morfina și substanța AH-7921, care sunt incluse în tabelul I anexat la Convenția unică a ONU privind stupefiantele din 1961. Substanța nu are o utilizare terapeutică înregistrată, iar utilizarea acesteia a provocat decese. Există suficiente dovezi care să indice că se face sau este probabil să se facă abuz de această substanță și că aceasta poate deveni o problemă de sănătate publică și socială care să justifice plasarea substanței sub control internațional. În consecință, OMS recomandă ca U-47700 să fie introdusă în tabelul I anexat la Convenția unică a ONU privind stupefiantele din 1961.

               (10)U-47700 este monitorizată de către Observatorul European pentru Droguri și Toxicomanie ca nouă substanță psihoactivă în conformitate cu Decizia 2005/387/JAI a Consiliului
                  13
               . U-47700 a fost detectată în paisprezece state membre ale Uniunii Europene. Substanța se vinde liber pe piață. Aceasta a fost asociată cu evenimente adverse grave, inclusiv decese, și a făcut obiectul unei alerte în materie de sănătate publică prin sistemul de alertă timpurie al Uniunii.

               (11)Prin urmare, statele membre ale Uniunii ar trebui să adopte poziția de a adăuga substanța U-47700 în tabelul I anexat la Convenția unică a Organizației Națiunilor Unite din 1961.

               (12)Substanța butirfentanil {N-fenil-N-[1-(2-feniletil)-4-piperadinil]butanamidă} este, în conformitate cu evaluarea efectuată de Comitetul de experți privind dependența de droguri al OMS, un compus susceptibil să antreneze dependență și efecte nefaste similare cu cele ale opioidelor controlate cum ar fi morfina și fentanilul, care sunt incluse în tabelul I anexat la Convenția unică a ONU privind stupefiantele din 1961. De asemenea, substanța poate fi transformată în fentanil. Aceasta nu are o utilizare terapeutică înregistrată, iar utilizarea sa a provocat Există suficiente dovezi care să indice că se face sau este probabil să se facă abuz de această substanță și că aceasta poate constitui o problemă de sănătate publică și socială care să justifice plasarea substanței sub control internațional. În consecință, OMS recomandă ca substanța butirfentanil să fie introdusă în tabelul I anexat la Convenția unică a ONU privind stupefiantele din 1961.

               (13)Substanța butirfentanil este monitorizată de către Observatorul European pentru Droguri și Toxicomanie ca nouă substanță psihoactivă în conformitate cu Decizia 2005/387/JAI a Consiliului. Substanța butirfentanil a fost detectată în șase state membre ale Uniunii Europene. Substanța se vindea liber pe piață. Aceasta a fost asociată cu evenimente adverse grave, fiind inclusiv detectată în cel puțin un caz de deces, și a făcut obiectul unei alerte în materie de sănătate publică prin sistemul de alertă timpurie al Uniunii.

               (14)Prin urmare, statele membre ale Uniunii ar trebui să adopte poziția de a adăuga substanța butirfentanil în tabelul I anexat la Convenția unică a Organizației Națiunilor Unite din 1961.

               (15)În conformitate cu evaluarea efectuată de Comitetul de experți privind dependența de droguri al OMS, gradul de risc pe care îl prezintă abuzul de substanța 4Metiletcatinonă sau 4-MEC [2-(etilamino)-1-(4-metilfenil) propan-1-onă] pentru sănătatea publică și pentru societate este substanțial. Nu s-a înregistrat utilitate terapeutică. Este recunoscut faptul că această substanță are un potențial de abuz similar și efecte adverse similare cu cele ale substanțelor din tabelul II anexat la Convenția ONU asupra substanțelor psihotrope din 1971. Comitetul a considerat că există suficiente dovezi că se face sau este probabil să se facă abuz de substanța 4-MEC astfel încât să constituie o problemă de sănătate publică și socială care să justifice plasarea substanței sub control internațional. Prin urmare, OMS recomandă ca substanța 4-MEC să fie introdusă în tabelul II anexat la Convenția ONU asupra substanțelor psihotrope din 1971.

               (16)Substanța 4-MEC este monitorizată de către Observatorul European pentru Droguri și Toxicomanie ca nouă substanță psihoactivă în conformitate cu Decizia 2005/387/JAI a Consiliului. Substanța 4-MEC a fost detectată în nouăsprezece state membre ale Uniunii Europene. Substanța se vindea liber pe piață. Aceasta a fost asociată cu un număr mic de evenimente adverse grave, inclusiv decese.

               (17)Prin urmare, statele membre ale Uniunii ar trebui să adopte poziția de a adăuga substanța 4-MEC în tabelul I anexat la Convenția ONU asupra substanțelor psihotrope din 1971.

               (18)În conformitate cu evaluarea efectuată de Comitetul de experți privind dependența de droguri al OMS, gradul de risc pe care îl prezintă abuzul de substanța etilonă [1-(2H-1,3-benzodioxol-5-il)-2-(etilamino)propan-1-onă] pentru sănătatea publică și pentru societate este substanțial. Nu s-a înregistrat utilitate terapeutică.  Comitetul de experți privind dependența de droguri al OMS a recunoscut faptul că etilona [1-(2H-1,3-benzodioxol-5-il)-2-(etilamino)propan-1-onă] are un potențial de abuz similar și efecte adverse similare cu cele ale substanțelor din tabelul II anexat la Convenția ONU asupra substanțelor psihotrope din 1971. Comitetul a considerat că există suficiente dovezi că se face sau este probabil să se facă abuz de etilonă astfel încât aceasta să constituie o problemă de sănătate publică și socială care să justifice plasarea substanței sub control internațional. Prin urmare, OMS recomandă ca substanța etilonă să fie introdusă în tabelul II anexat la Convenția ONU asupra substanțelor psihotrope din 1971.

               (19)Substanța etilonă este monitorizată de către Observatorul European pentru Droguri și Toxicomanie ca nouă substanță psihoactivă în conformitate cu Decizia 2005/387/JAI a Consiliului privind schimbul de informații, evaluarea riscurilor și controlul noilor substanțe psihoactive. Substanța etilonă a fost detectată în 19 state membre ale Uniunii Europene. Substanța se vindea liber pe piață. Aceasta a fost asociată cu un număr mic de evenimente adverse grave, inclusiv decese.

               (20)Prin urmare, statele membre ale Uniunii ar trebui să adopte poziția de a adăuga substanța etilonă în tabelul I anexat la Convenția ONU asupra substanțelor psihotrope din 1971.

               (21)În conformitate cu evaluarea efectuată de Comitetul de experți privind dependența de droguri al OMS, gradul de risc pe care îl prezintă abuzul de substanța pentedronă sau α-Metilaminovalerofenonă (2-(metilamino)-1-fenilpentan-1-onă) pentru sănătatea publică și pentru societate este substanțial. Nu s-a înregistrat utilitate terapeutică. Comitetul a recunoscut faptul că se abuzează de această substanță în mod similar și are efecte adverse similare cu cele ale substanțelor din tabelul II anexat la Convenția ONU asupra substanțelor psihotrope din 1971. Comitetul a considerat că există suficiente dovezi că se face sau este probabil să se facă abuz de pentedronă astfel încât aceasta să constituie o problemă de sănătate publică și socială care să justifice plasarea substanței sub control internațional. Prin urmare, OMS recomandă ca substanța pentedronă să fie introdusă în tabelul II anexat la Convenția ONU asupra substanțelor psihotrope din 1971.

               (22)Substanța pentedronă este monitorizată de către Observatorul European pentru Droguri și Toxicomanie ca nouă substanță psihoactivă în conformitate cu Decizia 2005/387/JAI a Consiliului. Substanța pentedronă a fost detectată în optsprezece state membre ale Uniunii Europene. Substanța se vindea liber pe piață. Aceasta a fost asociată cu un număr mic de evenimente adverse grave, inclusiv decese.

               (23)Prin urmare, statele membre ale Uniunii ar trebui să adopte poziția de a adăuga substanța pentedronă în tabelul I anexat la Convenția ONU asupra substanțelor psihotrope din 1971.

               (24)În conformitate cu evaluarea efectuată de Comitetul de experți privind dependența de droguri al OMS, gradul de risc pe care îl prezintă abuzul de substanța etilfenidat sau EPH [acetat de etil-2-fenil-2-(piperidin-2-il)] pentru sănătatea publică și pentru societate este substanțial. Nu s-a înregistrat utilitate terapeutică. Este recunoscut faptul că această substanță are un potențial de abuz similar și efecte adverse similare cu cele ale substanțelor din tabelul II anexat la Convenția ONU asupra substanțelor psihotrope din 1971. Comitetul a considerat că există suficiente dovezi că se face sau este probabil să se facă abuz de substanța etilfenidat astfel încât aceasta să constituie o problemă de sănătate publică și socială care să justifice plasarea substanței sub control internațional. Prin urmare, OMS recomandă ca substanța etilfenidat să fie introdusă în tabelul II anexat la Convenția ONU asupra substanțelor psihotrope din 1971.

               (25)Substanța etilfenidat este monitorizată de către Observatorul European pentru Droguri și Toxicomanie ca nouă substanță psihoactivă în conformitate cu Decizia 2005/387/JAI a Consiliului. Substanța etilfenidat a fost detectată în treisprezece dintre statele membre ale Uniunii Europene. Substanța se vindea liber pe piață. Substanța a fost asociată cu evenimente adverse grave, inclusiv infecții ale țesuturilor moi și decese. Infecțiile țesuturilor moi în urma injectării au făcut obiectul unei alerte în materie de sănătate publică prin sistemul de alertă timpurie al Uniunii Europene.

               (26)Prin urmare, statele membre ale Uniunii ar trebui să adopte poziția de a adăuga substanța etilfenidat în tabelul I anexat la Convenția ONU asupra substanțelor psihotrope din 1971.

               (27)În conformitate cu evaluarea efectuată de Comitetul de experți privind dependența de droguri al OMS (ECDD), gradul de risc pe care îl prezintă abuzul de substanța MPA sau metiopropamină [N-metil-1-(tiofen-2-il)propan-2-amină] pentru sănătatea publică și pentru societate este substanțial. Nu s-a înregistrat utilitate terapeutică. Comitetul a recunoscut faptul că această substanță are un potențial de abuz similar și efecte adverse similare cu cele ale substanțelor din tabelul II anexat la Convenția ONU asupra substanțelor psihotrope din 1971. Comitetul a considerat că există suficiente dovezi că se face sau este probabil să se facă abuz de substanța metiopropamină astfel încât aceasta să constituie o problemă de sănătate publică și socială care să justifice plasarea substanței sub control internațional. Prin urmare, OMS recomandă ca substanța metiopropamină să fie introdusă în tabelul II anexat la Convenția ONU asupra substanțelor psihotrope din 1971.

               (28)Substanța MPA este monitorizată de către Observatorul European pentru Droguri și Toxicomanie ca nouă substanță psihoactivă în conformitate cu Decizia 2005/387/JAI a Consiliului. Substanța MPA a fost detectată în șaptesprezece state membre ale Uniunii Europene. Substanța se vindea liber pe piață. Aceasta a fost asociată cu evenimente adverse grave, inclusiv decese.

               (29)Prin urmare, statele membre ale Uniunii ar trebui să adopte poziția de a adăuga substanța metiopropamină în tabelul I anexat la Convenția ONU asupra substanțelor psihotrope din 1971.

               (30)În conformitate cu evaluarea efectuată de Comitetul de experți privind dependența de droguri al OMS, gradul de risc pe care îl prezintă abuzul de substanța MDMBCHMICA (N-{[1-(ciclohexilmetil)-1H-indol-3-il]carbonil}-3-metil-L-valinat) pentru sănătatea publică și pentru societate este substanțial. Nu s-a înregistrat utilitate terapeutică. Este recunoscut faptul că această substanță are un potențial de abuz similar și efecte adverse similare cu cele ale substanțelor din tabelul II anexat la Convenția ONU asupra substanțelor psihotrope din 1971. Comitetul a considerat că există suficiente dovezi că se face sau este probabil să se facă abuz de substanța MDMBCHMICA astfel încât aceasta să constituie o problemă de sănătate publică și socială care să justifice plasarea substanței sub control internațional. Prin urmare, OMS recomandă ca substanța MDMB-CHMICA să fie introdusă în tabelul II anexat la Convenția ONU asupra substanțelor psihotrope din 1971.

               (31)În conformitate cu evaluarea riscurilor efectuată de Observatorul European pentru Droguri și Toxicomanie în conformitate cu dispozițiile articolului 6 alineatele (2), (3) și (4) din Decizia 2005/387/JAI a Consiliului
                  14
                și prezentată Comisiei și Consiliului la 28 iulie 2016, acțiunea puternică a MDMB-CHMICA și cantitățile foarte variabile de compus în drogurile legale (legal high) prezintă un risc ridicat de toxicitate acută. Opt state membre au raportat un total de 28 de decese și 25 de cazuri de intoxicație acută asociate cu MDMB-CHMICA. În consecință, la 31 august 2016, Comisia a adoptat o propunere de a supune MDMB-CHMICA la măsuri de control la nivelul întregii Uniuni
                  15
               .

               (32)Prin urmare, statele membre ale Uniunii ar trebui să adopte poziția de a adăuga substanța MDMB-CHMICA în tabelul I anexat la Convenția ONU asupra substanțelor psihotrope din 1971.

               (33)În conformitate cu evaluarea efectuată de Comitetul de experți privind dependența de droguri al OMS, gradul de risc pe care îl prezintă abuzul de substanța 5F-APINACA sau 5F-AKB-48 (N-(adamantan-1-il)-1-(5-fluoropentil)-1H-indazol-3-carboxamidă) pentru sănătatea publică și pentru societate este substanțial. Nu s-a înregistrat utilitate terapeutică. Este recunoscut faptul că această substanță are un potențial de abuz similar și efecte adverse similare cu cele ale substanțelor din tabelul II anexat la Convenția ONU asupra substanțelor psihotrope din 1971. Comitetul a considerat că există suficiente dovezi că se face sau este probabil să se facă abuz de substanța 5F-APINACA astfel încât să constituie o problemă de sănătate publică și socială care să justifice plasarea substanței sub control internațional. Prin urmare, OMS recomandă ca substanța 5F-APINACA să fie introdusă în tabelul II anexat la Convenția ONU asupra substanțelor psihotrope din 1971.

               (34)Substanța 5F-APINACA este monitorizată de către Observatorul European pentru Droguri și Toxicomanie ca nouă substanță psihoactivă în conformitate cu Decizia 2005/387/JAI a Consiliului. Substanța 5F-APINACA a fost detectată în douăzeci și trei de state membre ale Uniunii Europene. Substanța se vindea liber pe piață. Aceasta a fost asociată cu evenimente adverse grave, inclusiv decese.

               (35)Prin urmare, statele membre ale Uniunii ar trebui să adopte poziția de a adăuga substanța 5F-APINACA în tabelul I anexat la Convenția ONU asupra substanțelor psihotrope din 1971.

               (36)În conformitate cu evaluarea efectuată de Comitetul de experți privind dependența de droguri al OMS, gradul de risc pe care îl prezintă abuzul de substanța XLR-11 [1-(5-fluoropentil)-1H-indol-3-il](2,2,3,3-tetrametilciclopropil) pentru sănătatea publică și pentru societate este substanțial. Nu s-a înregistrat utilitate terapeutică. Este recunoscut faptul că această substanță are un potențial de abuz similar și efecte adverse similare cu cele ale substanțelor din tabelul II anexat la Convenția ONU asupra substanțelor psihotrope din 1971, cum ar fi JWH-018 și AM-2201. Comitetul a considerat că există suficiente dovezi că se face sau este probabil să se facă abuz de substanța XLR-11 astfel încât să constituie o problemă de sănătate publică și socială care să justifice plasarea substanței sub control internațional. Prin urmare, OMS recomandă ca substanța XLR-11 să fie introdusă în tabelul II anexat la Convenția ONU asupra substanțelor psihotrope din 1971.

               (37)Substanța XLR-11 este monitorizată de către Observatorul European pentru Droguri și Toxicomanie ca nouă substanță psihoactivă în conformitate cu Decizia 2005/387/JAI a Consiliului. Substanța XLR-11 a fost detectată în șaptesprezece state membre ale Uniunii Europene. Substanța se vindea liber pe piață. Aceasta a fost asociată cu un mic număr de evenimente adverse grave, fiind inclusiv detectată în cel puțin un caz de deces, și a făcut obiectul unei alerte în materie de sănătate publică prin sistemul de alertă timpurie al Uniunii.

               (38)Prin urmare, statele membre ale Uniunii ar trebui să adopte poziția de a adăuga substanța XLR-11 în tabelul I anexat la Convenția ONU asupra substanțelor psihotrope din 1971.

               (39)În conformitate cu articolul 10 alineatul (4) din Protocolul nr. 36 privind dispozițiile tranzitorii, anexat la Tratatul privind funcționarea Uniunii Europene, Decizia-cadru 2004/757/JAI și Decizia 2005/387/JAI a Consiliului au încetat să se aplice Regatului Unit începând cu 1 decembrie 2014. Prin urmare, Regatul Unit nu participă la adoptarea prezentei decizii,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii de către statele membre în cadrul Comisiei privind stupefiantele în martie 2017 când organismul în cauză este invitat să adopte decizii privind adăugarea unor substanțe în tabelele anexate la Convenția unică a Organizației Națiunilor Unite privind stupefiantele din 1961, astfel cum a fost modificată prin Protocolul din 1972, și la Convenția Organizației Națiunilor Unite asupra substanțelor psihotrope din 1971, la cea de a șaizecea sesiune, trebuie să corespundă anexei la prezenta decizie.

               Poziția este exprimată de statele membre care sunt membre ale Comisiei privind stupefiantele, acționând împreună în interesul Uniunii.

               Articolul 2

               Prezenta decizie se adresează statelor membre în conformitate cu tratatele.

               Adoptată la Bruxelles,

                     Pentru Consiliu,

                     Președintele

                     (1)
                  Culegerea de tratate a ONU, vol. 978, nr. 14152.

                     (2)
                  Culegerea de tratate a ONU, vol. 1019, nr. 14956.

                     (3)
                  Austria, Belgia, Croația, Republica Cehă, Franța, Germania, Ungaria, Italia, Țările de Jos, Slovacia, Spania, Regatul Unit.

                     (4)
                  Declarație orală cu ocazia celei de a 59-a sesiuni a Comisiei privind stupefiantele, la data de 2 decembrie 2016; a se vedea, de asemenea, extrasul din raportul celui de al 38-lea Comitet de experți privind dependența de droguri al OMS

                     https://unodc.org/documents/commissions/CND/CND_Sessions/CND_59Reconvened/ECN72016_CRP13_V1610192.pdf

                  .

                     (5)
                  JO L 127, 20.5.2005, p. 32.

                     (6)
                  Propunere de decizie a Consiliului din 31 august 2016 privind supunerea noii substanțe psihoactive MDMB-CHMICA la măsuri de control [COM(2016)548 final].

                     (7)
                  JO L 335, 11.11.2004, p. 8.

                     (8)
                  Articolul 3 alineatul (7) din Convenția ONU din 1961; articolul 2 alineatul (7) din Convenția ONU din 1971.

                     (9)
                  A se vedea Decizia 2014/858/UE a Comisiei din 1 decembrie 2014 privind notificarea de către Regatul Unit al Marii Britanii și Irlandei de Nord a intenției sale de a participa la actele Uniunii în domeniul cooperării polițienești și al cooperării judiciare în materie penală, adoptate înainte de intrarea în vigoare a Tratatului de la Lisabona și care nu fac parte din acquis-ul Schengen (JO L 345, 1.12.2014, p. 6). Punctele 29 și 33 de pe lista actelor Uniunii adoptate înainte de intrarea în vigoare a Tratatului de la Lisabona în domeniul cooperării polițienești și judiciare în materie penală, care încetează să se aplice Regatului Unit începând cu 1 decembrie 2014, în conformitate cu articolul 10 alineatul (4) a doua teză din Protocolul (nr. 36) privind dispozițiile tranzitorii (JO C 430, 1.12.2014, p. 17).

                     (10)
                  Culegerea de tratate a ONU, vol. 978, nr. 14152.

                     (11)
                  Culegerea de tratate a ONU, vol. 1019, nr. 14956.

                     (12)
                  Decizia-cadru 2004/757/JAI a Consiliului din 25 octombrie 2004 de stabilire a dispozițiilor minime privind elementele constitutive ale infracțiunilor și sancțiunile aplicabile în domeniul traficului ilicit de droguri (JO L 335, 11.11.2004, p. 8).

                     (13)
                  Decizia 2005/387/JAI a Consiliului privind schimbul de informații, evaluarea riscurilor și controlul noilor substanțe psihoactive (JO L 127, 20.5.2005, p. 32).

                     (14)
                  JO L 127, 20.5.2005, p. 32.

                     (15)
                  Propunere de Decizie a Consiliului privind supunerea noii substanțe psihoactive metil 2-[[1-(ciclohexilmetil)-1H-indol-3-carbonil]amino]-3,3-dimetilbutanoat (MDMB-CHMICA) la măsuri de control [COM(2016)548 final].

    ---documentbreak---

               COMISIA EUROPEANĂ
            Bruxelles, 6.2.2017
            COM(2017) 72 final
            ANEXĂ
            la
            Propunerea de DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul celei de a șaizecea sesiuni a Comisiei pentru stupefiante cu privire la modificarea tabelelor de substanțe anexate la Convenția unică privind stupefiantele din 1961, astfel cum a fost modificată prin Protocolul din 1972, și la Convenția asupra substanțelor psihotrope din 1971

               Poziția care urmează să fie adoptată de statele membre care sunt membre ale Comisiei privind stupefiantele, acționând în comun în interesul Uniunii, în cadrul celei de a șaizecea sesiuni a Comisiei privind stupefiantele din luna martie 2017 cu privire la modificarea domeniului de aplicare al controlului substanțelor:

               (1)Substanța U-47700 urmează să fie inclusă în tabelul I din Convenția unică privind stupefiantele din 1961, astfel cum a fost modificată prin Protocolul din 1972.

               (2)Substanța butirfentanil urmează să fie inclusă în tabelul I din Convenția unică privind stupefiantele din 1961, astfel cum a fost modificată prin Protocolul din 1972.

               (3)Substanța 4-MEC (4-Metiletcatinonă) urmează să fie inclusă în tabelul II din Convenția asupra substanțelor psihotrope din 1971.

               (4)Substanța etilonă urmează să fie inclusă în tabelul II din Convenția asupra substanțelor psihotrope din 1971.

               (5)Substanța pentedronă  (α-Metilaminovalerofenonă) urmează să fie inclusă în tabelul II din Convenția asupra substanțelor psihotrope din 1971.

               (6)Substanța etilfenidat (EPH) urmează să fie inclusă în tabelul II din Convenția asupra substanțelor psihotrope din 1971.

               (7)Substanța MPA (metiopropamină) urmează să fie inclusă în tabelul II din Convenția asupra substanțelor psihotrope din 1971.

               (8)Substanța MDMB-CHMICA urmează să fie inclusă în tabelul II din Convenția asupra substanțelor psihotrope din 1971.

               (9)Substanța 5F-APINACA (5F-AKB48) urmează să fie inclusă în tabelul II din Convenția asupra substanțelor psihotrope din 1971.

               (10)Substanța XLR-11 urmează să fie inclusă în tabelul II din Convenția asupra substanțelor psihotrope din 1971.